Deputatul Ludovic Orban, președintele partidului Forța Dreptei, a anunțat că va depune o plângere penală împotriva premierului Marcel Ciolacu, a ministrului Alina Gorghiu de la Justiție și a celorlalți miniștri care au semnat ordonanța privind alegerile.
"Voi depune plângere penală și împotriva lui Renate Weber în cazul în care nu va ataca ordonanța de urgență privind alegerile, care e vădit neconstituțională, la Curtea Constituțională", a mai spus fostul premier, duminică, pe B1 TV, la "Pe Bune" cu Răzvan Zamfir.
Deputatul de opoziție a anunțat plângeri penale împotriva unor membri din Guvern și eventual și împotriva Avocatului Poporului, Renate Weber.
"Să vă dau și o știre. Am luat decizia, pe lângă plângerea penală pe care o voi depune împotriva premierului Ciolacu, a ministrului Justiției și a celorlalți miniștri care au contrasemnat ordonanța de urgență, voi depune plângere penală și împotriva lui Renate Weber în cazul în care nu va ataca ordonanța de urgență privind alegerile, care e vădit neconstituțională, la Curtea Constituțională", a declarat Ludovic Orban.
"Au dat ordonanță de urgență, încălcând flagrant Constituția, pentru că știu că probabil Avocatul Poporului, Renate Weber, căruia îi expiră mandatul în anul acesta, nu va ataca în speranța că va mai primi un nou mandat și dacă se comportă ca avocatul puterii, și nu ca avocatul cetățenilor", a mai spus Ludovic Orban.